KIRJALLINEN KYSYMYS E-2165/01

esittäjä(t): Elisabeth Schroedter (Verts/ALE) komissiolle

(19. heinäkuuta 2001)

Aihe: Raja-alueiden tukemisen ja luonnonsuojelun väliset ristiriidat Hohenwutzen-Süd/Güstebieser Loose (Brandenburg) -alueella

Saksan ja Puolan rajalle aiotaan luoda uusi rajanylityspaikka Hohenwutzen Süd. Rajanylityspaikan luomista varten tutkitulla alueella on suojelualueita, jotka kuuluvat luontotyyppien ja luonnonvaraisen eläimistön ja kasviston suojelusta annetun direktiivin (92/43/ETY)(1) ja eurooppalaisen lintujensuojeludirektiivin (79/409/ETY)(2) piiriin. Asia koskee Saksan ilmoittamia ja Brandenburgin osavaltion vahvistamia Sonnenburger Wald und Ahrenskehle- (nro 392) ja Oderwiesen Neurüdnitz (nro 387) -luontotyyppialueita sekä Odervorland Gieshof -luonnosuojelualuetta (nro 111).

1 a. Onko komissio sitä mieltä, että eurooppalaisiksi luonnonsuojelualueiksi luokitellut alueet tai niiden välitön lähiympäristö soveltuvat rajanylityspaikoiksi?

1 b. Miten komissio perustelee mahdollista myönteistä vastaustaan ja millä edellytyksillä hankkeeseen voidaan käyttää eurooppalaista tukea?

1 c. Missä määrin eurooppalaisen tuen käyttämiseen vaikuttaa se, että luonnonsuojeluviranomaiset, jotka vahvistivat uuden Hohenwutzen Süd -rajanylityspaikan luomista varten tutkittavan alueen, epäilivät erityisesti uusien maantieyhteyksien luomisen haittaavan eurooppalaisia suojelualueita?

2. Onko komissio sitä mieltä, että eurooppalaisia luonnonsuojelualueita voidaan supistaa tai jakaa uuden rajanylityspaikan luomiseksi, jos tämä kompensoidaan muualla toteutettavin hyvityksin?

3 a. Katsooko komissio, että Saksan ja Puolan rajalla toteutettavien infrastruktuuritoimien tukeminen EU-varoin edellyttää kokonaisvaltaisen aluesuunnittelun toteuttamista?

3 b. Asetetaanko luonnonsuojelualueet jos komissio katsoo tukemisen edellyttävän aluesuunnittelua suunnittelussa etusijalle?

3 c. Millaista merkitystä rajatylittävällä ympäristövaikutusten arvioinnilla, rajanylityspaikkojen tarpeen todentamisella, vaihtoehtojen tarkastamisella sekä nollavarianteilla (eli nykyisten rajanylityspaikkojen laajentamisella uusien luomisen asemesta) on tässä yhteydessä?

(1) EYVL L 206, 22.7.1992, s. 7.

(2) EYVL L 103, 25.4.1979, s. 1.

Michel Barnier'n komission puolesta antama vastaus

(3. joulukuuta 2001)

1 a. Komissio muistuttaa parlamentin jäsentä siitä, että toissijaisuusperiaatteen nojalla kaikki rajat ylittävien maantieyhteyksien luomista koskevat päätökset tehdään alueellisella tai alueiden rajat ylittävällä tasolla. Komissio valvoo, että jäsenvaltio noudattaa kaikissa alueellista tai rakenteellista kehitystä koskevissa hankkeissa yhteisön oikeutta, erityisesti ympäristölainsäädäntöä ja tässä tapauksessa erityisesti luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(1) 6 artiklaa.

1 b. Rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(2) mukaan kaikkien hankkeiden, joita tuetaan Euroopan aluekehitysrahastosta, on oltava yhteisön oikeuden, myös ympäristönsuojelua koskevan lainsäädännön, mukaisia olipa kyseessä mikä alue tahansa. Komissiolle ei ole esitetty yhtään tukihakemusta, joka koskisi parlamentin jäsenen mainitsemalla alueella toteutettavaa, rajat ylittävää maantieyhteyttä koskevaa hanketta, jonka suuruus olisi yli 50 miljoonaa euroa.

1 c. Edellä mainitussa asetuksessa tarkoitetun toissijaisuusperiaatteen mukaan hankkeiden valinta ei kuulu komissiolle, vaan hankkeiden valinnasta vastaa jäsenvaltio alueellisten ja paikallisten viranomaisten, talouselämän osapuolten ja työmarkkinaosapuolten sekä kansalaisjärjestöjen, kuten ympäristönsuojelujärjestöjen, edustajista koostuvan seurantakomitean välityksellä. Jos komissiolta haetaan tukea yli 50 miljoonaa euroa maksavalle, rajat ylittävää maantieyhteyttä koskevalle hankkeelle, komissio tutkii tällaisiin hakemuksiin pakollisena liitteenä kuuluvan ympäristövaikutustutkimuksen tulokset.

2. Luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY 6 artiklan nojalla jäsenvaltion on ennen hankkeen hyväksymistä ja riippumatta siitä, minkä ohjelman varoista hanketta tuettaisiin, toteutettava kyseisillä alueilla tarvittavat suojelutoimenpiteet ja arvioitava hankkeen vaikutukset alueelle kuultuaan tarvittaessa kansalaisia. Jos suunnitelma tai hanke on alueelle aiheutuvien vaikutusten arvioinnin kielteisestä tuloksesta huolimatta ja vaihtoehtoisten ratkaisujen puuttuessa kuitenkin toteutettava erittäin tärkeän yleisen edun kannalta pakottavista syistä, mukaan lukien sosiaaliset tai taloudelliset syyt, jäsenvaltion on toteutettava kaikki tarvittavat korvaavat toimenpiteet sen varmistamiseksi, että Natura 2000:n yleinen kokonaisuus säilyy yhtenäisenä ja ilmoitettava komissiolle toteutetut korvaavat toimenpiteet. Komissio voi puuttua asiaan ainoastaan siinä tapauksessa, että näitä ehtoja ei ole täytetty.

3 a. Parlamentin jäsenen mainitsemaa aluetta koskevassa yhteisessä ohjelma-asiakirjassa (Interreg IIIA PHARE CBC II Saksan ja Puolan välisen raja-alueen kehittäminen Brandenburgin osavaltiossa ja Lubuskin voivodikunnassa) luetellaan Saksan ja Puolan viranomaisten yhdessä määrittelemät toimintalinjat ja kehitystoimenpiteet, jolloin aluetta voidaan pitää yhtenä sosiaalis-taloudellisena kokonaisuutena.

3 b. Interreg-yhteisöaloitteen päätavoitteena on varmistaa, että kansalliset rajat eivät estä Euroopan tasapainoista kehitystä ja yhdentymistä. Tämä edellyttää myös ekosysteemien johdonmukaista hoitamista ja ympäristönsuojelun edistämistä sekä alueellisesti, kansallisesti, kansainvälisesti ja yhteisön kannalta tärkeät suojelualueet yhdistävän Natura 2000 -verkon laajentamista.

3 c. Kohdassa 3a mainitun yhteisen suunnittelun puitteissa Brandenburgin osavaltion ja Lubuskin voivodikunnan on suoritettava rajat ylittävät ympäristövaikutusten arvioinnit, ja niissä on otettava yllä mainitun asetuksen 1260/1999 mukaisesti huomioon parlamentin jäsenen mainitsemat osatekijät.

(1) EYVL L 206, 22.7.1992.

(2) EYVL L 161, 26.6.1999.